**IZVAJALCEM ZDRAVSTVENIH STORITEV**

**DOBAVITELJEM MEDICINSKIH PRIPOMOČKOV**

**OBMOČNIM ENOTAM ZZZS**

Datum: 14. 10. 2022

Številka: 0072-24/2022-DI/2

**ZADEVA: Dopolnitev Okrožnice o izvajanju Zakona o nujnih ukrepih za zagotovitev stabilnosti zdravstvenega sistema**

Spoštovani,

z Okrožnico št. 0072-24/2022-DI/1 z dne 26. 8. 2022 smo vas obvestili o izvajanju Zakona o nujnih ukrepih za zagotovitev stabilnosti zdravstvenega sistema (Ur. l. št. 100/22 dne 25.7.2022, v nadaljevanju: ZNUZSZS), ki je začel veljati dne 26. 7. 2022. Menili smo, daza uvedbo še niso bili izpolnjeni vsi pogoji, saj po nam znanih podatkih s strani pristojnega razširjenega strokovnega kolegija niso bile sprejete ustrezne klinične smernice in strokovna priporočila za prenos pooblastil. Na neobstoj teh in na druga odprta vsebinska vprašanja v zvezi z izvajanjem ZNUZSZS smo opozorili Ministrstvo za zdravje (v nadaljevanju: MZ). Napovedali smo, da vas bomo, ko bodo izpolnjeni vsi pogoji za uvedbo posebej obvestili.

Obveščamo vas, da smo glede izvajanja zakona s strani MZ prejeli dopis, št. 0070-185/2022/21 z dne 3. 10. 2022, v katerem so posredovali zaprošena pojasnila, zato se lahko prične z izvajanjem zgoraj navedenega zakona. **Na strani ZZZS bodo vse informacijske rešitve za podporo izvajanja navedenega zakona uvedene v produkcijo v sredo, 19. 10. 2022.** Z dnem objave te okrožnice boobjavljeno tudi dopolnjeno Tehnično navodilo za uporabo on-line sistema zdravstvenega zavarovanja**.** Dodatna vsebinska pojasnila skupaj s prejetimi pojasnili s strani MZ glede izvajanja zakona pa prilagamo spodaj v strnjeni obliki.

## Splošna pojasnila

### Obstoj kliničnih smernic in strokovnih priporočil za prenos pooblastil

Po pojasnilu MZ so priporočila pristojnega razširjenega strokovnega kolegija, ki se upoštevajo pri prenosu pooblastil navedena v zapisnikih Razširjenega strokovnega kolegija za družinsko medicino, ki so objavljeni na spletni strani ministrstva, in sicer na povezavi <https://www.gov.si/zbirke/delovna-telesa/rsk-za-druzinsko-medicino/>.

### Pooblastilo zdravnika

MZ v pojasnilu v zvezi s samimi pooblastili navaja, da morajo biti odgovornosti in pooblastila jasno razdeljena in transparentno določena, zato ZNUZSZS zahteva, da je pooblastilo zdravnika pisno. Oblika pooblastila nadalje ni podrobneje določena, prav tako ni predvideno, da bi MZ pripravilo vzorec pooblastila. Iz pooblastila morajo biti jasno razvidni vsaj pooblastitelj, pooblaščenec, obseg in trajanje pooblastila. Pooblastilo velja znotraj istega izvajalca zdravstvene dejavnosti. Morebitno izvajanje teh nalog s strani drugega osebja »v imenu zdravnika« ni dopustno. Ker gre za osebni odnos med zdravnikom in pacientom, pomemben pa je tudi vpliv na kakovost in organizacijo dela, o pooblastilu (tj. njegovi podelitvi, razširitvi, zožitvi ali preklicu) odloča vsak zdravnik sam in ne na primer poslovodstvo izvajalca zdravstvene dejavnosti. Podeljeno pooblastilo po sami naravi preneha s prenehanjem zaposlitve pooblastitelja oziroma pooblaščenca pri izvajalcu zdravstvene dejavnosti oziroma s smrtjo katerega od njiju.

### Seznanitev zavarovanih oseb s prenosom pooblastil

MZ meni, da je potrebno s prenosom pooblastila zdravnika na drugega zdravstvenega delavca seznaniti zavarovane osebe. Informacija o prenosu pooblastil in na koga je pooblastilo prenesel, naj bo objavljena na spletni strani izvajalca zdravstvene dejavnosti in vratih ambulante zdravnika.

### Evidentiranje odobrenih pravic in izdanih listin v zdravstveno dokumentacijo

MZ v dopisu prav tako navaja, da mora pooblaščeni zdravstveni delavec informacijo o tem, kakšno pravico je priznal zavarovani osebi in kakšno listino je izdal, dokumentirati v medicinsko dokumentacijo zavarovane osebe (papirno oziroma elektronsko kartoteko), in sicer na enak način, kot to izvajajo zdravniki (npr. pri izdaji elektronskega bolniškega lista (v nadaljnjem besedilu: e-BOL) za bolezen mora opredeliti tudi režim gibanja zavarovane osebe).

## Posebej glede izdaje Potrdila o upravičeni zadržanosti za delo

Prenos pooblastila za izdajo potrdila o upravičeni zadržanosti od dela pomeni, da je pooblaščenec pooblaščen tako za odločanje o začasni zadržanosti od dela kot za izdajo ustreznega potrdila.

Izbrani osebni zdravnik lahko pooblastilo za odločanje o začasni zadržanosti od dela prenese samo na določene vrste zdravstvenih delavcev, in sicer na:

- diplomirano medicinsko sestro oz. diplomiranega zdravstvenika (DMS) ali

- višjo medicinsko sestro oz. višjega zdravstvenega tehnika (VMS).

Za izpolnjevanje obrazca veljajo siceršnje določbe Navodila o uresničevanju pravice zavarovancev do začasne zadržanosti od dela in do nadomestila plače, razen glede posebnosti, navedenih v tem obvestilu. Potrdilo praviloma zgoraj navedeni zdravstveni delavec izda v elektronski obliki (eBOL), pri čemer se mora podpisati s kvalificiranim digitalnim potrdilom. Izvajalec poskrbi za pridobitev in ustrezno implementacijo le-tega v informacijsko rešitev za izdajanje e-BOL. Brez navedenega zdravstveni delavec ne more samostojno izdati eBOL. V primeru, če se potrdilo izdaja v fizični obliki, zdravstveni delavec izpolni vse rubrike, kot je določeno na sami listini in v skladu s prej navedenim navodilom, razen rubrike »podpis zdravnika«, kamor navede svoje »ime in priimek«, pripis »DMS/VMS« ter se lastnoročno podpiše.

V zvezi s prenosom pooblastila za izdajo potrdila o upravičeni zadržanosti od dela zaradi bolezni, nege ali spremstva največ za tri koledarske dni, pojasnjujemo, da lahko pooblaščeni zdravstveni delavec potrdilo o upravičeni zadržanosti od dela izda le za razloge bolezen, nega in spremstvo, ne pa tudi za poškodbo izven dela, poškodbo izven dela po tretji osebi, poškodbo pri delu, poklicno bolezen, transplantacijo, izolacijo, poškodbo nastalo pri aktivnostih iz 18. člena zakona.

Enako kot osebni zdravnik je zdravstveni delavec dolžan zavarovanca obvestiti o odobrenem obdobju zadržanosti od dela, razlogu zadržanosti in pa ravnanju zavarovanca v času zadržanosti od dela (navodila). To je dolžan tudi nemudoma zabeležiti v zdravstveni karton zavarovane osebe.

Pri izdaji bolniškega lista se trije koledarski dnevi nanašajo na tri zaporedne koledarske dneve, ne glede na to, ali gre za delovne ali dela proste dni (vikend, praznik). Tako je lahko eBOL za zavarovano osebo izdan zgolj za četrtek in petek, če zavarovana oseba ne dela za vikend. Če zavarovana oseba želi bolniški stalež tudi v ponedeljek, pristojnost za odločanje preide nazaj na zdravnika. Če pa ima zavarovana oseba delovni koledar tak, da dela tudi v soboto in nedeljo lahko pooblaščeni zdravstveni delavec izda eBOL za četrtek, petek in soboto. Presoja upravičenosti do bolniškega staleža za nedeljo pa je v pristojnosti zdravnika. Nadalje pojasnjujemo, da lahko pooblaščeni zdravstveni delavec odloči o staležu iz navedenih treh razlogov do vključno tri koledarske dni tudi v primeru neprekinjenega staleža na prehodu meseca. V tem primeru izda dve listini eBOL, npr. prvo za obdobje 30. - 31. 8. 2022, drugo pa za 1. 9. 2022.

## Posebej glede izdaje listine o izbiri osebnega zdravnika

Prenos pooblastila za izdajo listine za izbiro izbranega osebnega zdravnika pomeni tako prenos odgovornosti za pravilno izpolnitev obrazca s strani zavarovane osebe, kot tudi njegov vnos v on-line sistem.

Izbrani osebni zdravnik lahko pooblastilo izdajo listine za izbiro izbranega osebnega zdravnika prenese na naslednje vrste zdravstvenih delavcev, in sicer na:

- diplomirano medicinsko sestro oz. diplomiranega zdravstvenika ali

- višjo medicinsko sestro oz. višjega zdravstvenega tehnika ali

- srednjo medicinsko sestro ali zdravstvenega tehnika ali

- administrativnega sodelavca.

Pri izvajanju te naloge je pooblaščena oseba dolžna enako kot izbrani osebni zdravnik spoštovati določbe Navodila izvajalcem za uresničevanje pravice zavarovanih oseb do izbire osebnega zdravnika.

## Posebej glede izdaje naloga za nenujne reševalne prevoze

Prenos pooblastila za izdajo naloga za reševalni prevoz pomeni tako prenos odločanja o upravičenosti izdaje takega naloga kot tudi samo izdajo in izpolnitev naloga.

Izbrani osebni zdravnik lahko pooblastilo za izdajo naloga za nenujni reševalni prevoz prenese na naslednje vrste zdravstvenih delavcev, in sicer na:

- diplomirano medicinsko sestro oz. diplomiranega zdravstvenika (v nadaljevanju: DMS) ali

- višjo medicinsko sestro oz. višjega zdravstvenega tehnika (v nadaljevanju: VMS) ali

- srednjo medicinsko sestro ali zdravstvenega tehnika (v nadaljevanju: MS).

Izbrani osebni zdravnik lahko pooblastilo za izdajo naloga za reševalni prevoz podeli le za nenujne reševalne prevoze. Kadar gre za nujni reševalni prevoz, mora izbrani osebni zdravnik sam izdati ter podpisati nalog. Kdaj gre za nujne oz. nenujne prevoze je opredeljeno v 6. - 10. členu Navodila za uveljavljanje pravice zavarovanih oseb do prevoza z reševalnimi in drugimi vozili v obveznem zdravstvenem zavarovanju.

Nalog za prevoz se izdaja v fizični obliki. Kadar listino izpolnjuje pooblaščena oseba, izpolni vse rubrike, kot je določeno na sami listini in v skladu z Navodilom za uveljavljanje pravice zavarovanih oseb do prevoza z reševalnimi in drugimi vozili v obveznem zdravstvenem zavarovanju, razen rubriki »žig« in »podpis zdravnika«, kamor navede svoje »ime in priimek«, pripis »DMS/VMS/MS« ter se lastnoročno podpiše.

## Posebej glede izdaje listine za uveljavljanje potnih stroškov - spremstva

Prenos pooblastila za izdajo listine za uveljavljanje pravice do potnih stroškov – spremstva pomeni tako prenos odločanja o upravičenosti do izdaje listine kot tudi samo izdajo in izpolnitev listine.

Izbrani osebni zdravnik lahko pooblastilo za izdajo listine za uveljavljanje pravice do potnih stroškov – spremstva prenese na naslednje vrste zdravstvenih delavcev, in sicer na:

- diplomirano medicinsko sestro oz. diplomiranega zdravstvenika (v nadaljevanju: DMS) ali

- višjo medicinsko sestro oz. višjega zdravstvenega tehnika (v nadaljevanju: VMS) ali

- srednjo medicinsko sestro ali zdravstvenega tehnika (v nadaljevanju: MS).

Potrdilo o upravičenosti do potnih stroškov - spremstva se izdaja v fizični obliki. Kadar listino izpolnjuje pooblaščena oseba, izpolni vse rubrike, kot je določeno na sami listini in v skladu z Navodilom za uveljavljanje pravice zavarovanih oseb do potnih stroškov in spremstva, razen rubriki »žig« in »podpis zdravnika«, kamor navede svoje »ime in priimek«, pripis »DMS/VMS/MS« ter se lastnoročno podpiše.

## Posebej glede predpisovanja MP

Prenos pooblastila za predpisovanje medicinskih pripomočkov (v nadaljevanju: MP) pomeni tako prenos odločanja o upravičenosti do MP kot tudi izdajo naročilnice za MP in zapis naročilnice v on-line sistem.

Izbrani osebni zdravnik lahko pooblastilo za predpisovanje MP prenese na naslednje vrste zdravstvenih delavcev, in sicer na:

- diplomirano medicinsko sestro oz. diplomiranega zdravstvenika (v nadaljevanju: DMS) ali

- višjo medicinsko sestro oz. višjega zdravstvenega tehnika (v nadaljevanju: VMS).

S prevzemom pooblastila DMS ali VMS prevzame pravico do predpisa MP, odgovornost za ugotavljanje zdravstvenega stanja zavarovane osebe in ugotovitev, da je MP predpisan v skladu s Sklepom o določitvi zdravstvenih stanj in drugih pogojev za upravičenost do MP iz obveznega zdravstvenega zavarovanja.

Prav tako je treba upoštevati še druge akte in navodila ZZZS, okrožnice za MP in Navodilo o izdaji naročilnice za medicinski pripomoček in reverza za medicinski pripomoček. Akti, navodila in okrožnice v zvezi s predpisovanjem MP v breme obveznega zdravstvenega zavarovanja so objavljeni na portalu za izvajalce zdravstvenih storitev in dobavitelje MP na povezavi: [ZZZS - Domov](https://partner.zzzs.si/) in seznam MP s postopki in cenami na povezavi: [Podrobnosti - Zavod za zdravstveno zavarovanje Slovenije (zzzs.si)](https://www.zzzs.si/?id=126&detail=DFDC914987E44E2AC1257353003EC73A).

Kadar listino Naročilnica za medicinski pripomoček izda DMS ali VMS, izpolni vse rubrike, kot je določeno na sami listini in v skladu z Navodilom o izdaji naročilnice za medicinski pripomoček in reverza za medicinski pripomoček, razen na listini spodaj, v rubriki »žig« in »podpis zdravnika«, kamor DMS ali VMS navede svoje »ime in priimek«, pripis »DMS/VMS« ter se lastnoročno podpiše.

Lepo pozdravljeni.

Pripravili:

Špela Cerar

Alenka Franko Hren

Področje za odločanje o pravicah

in za medicinske pripomočke

mag. Ana Vodičar

Vodja-direktorica področja I

Priloge:

* Okrožnica št. 0072-24/2022-DI/1 z dne 26. 8. 2022

Obvestiti:

-Ministrstvo za zdravje Republike Slovenije – po e-pošti: [gp.mz@gov.si](mailto:gp.mz@gov.si)